Ruotsin puhumisesta ärsyyntynyt mies löi nyrkillä tuntematonta ja aiheutti aivovamman – valitti tuomiostaan hovioikeuteen

Kuvituskuva. Ilpo Kekki/ESM:n arkisto

Crista Lassfolk-Feodoroff

Kaivohuoneella huhtikuussa 2018 iltaa viettänyt pariskunta päätyi pikkutunneilla Kampin McDonald`siin kohtalokkain seurauksin. Hampurilaisravintolasta heitä lähti seuraamaan tuntematon parikymppinen mies, joka alkoi haastaa riitaa taksiaseman luona.

Pariskunnan mukaan syy tuntemattoman miehen uhitteluun oli se, että he puhuivat keskenään ruotsia.

Naisen mukaan tuntematon mies löi hänen miesystäväänsä ensin nyrkillä päähän siten, että tämä putosi maahan toisen polvensa varaan. Nainen meni väliin ja pyysi pahoinpitelijää lopettamaan lyömisen.

Pahoinpitelijä ilmoitti aikomuksekseen "pelastaa naisen", ja löi nyrkillään naisen miesystävää toistamiseen siten, että tämä putosi tajuttomana maahan. Tämän jälkeen pahoinpitelijä pakeni paikalta, mutta hän jäi poliisin haaviin myöhemmin.

Uhri löi kaatuessaan päänsä niin pahoin, että hän ei tullut tajuihinsa. Hänet vietiin sairaalaan tajuttomana ja hengityskoneeseen kytkettynä.

Sairaalassa uhrilla todettiin henkeä uhkaavan vaikea aivovamma, joka vaati välitöntä neurokirurgista leikkaushoitoa. Lisäksi hänellä todettiin aivoverenvuotoja, kallonmurtumia sekä yleisesti kohonneen aivopaineen merkit.

Uhrin tajunnantaso oli pitkään niin alentunut, että hänelle jouduttiin tekemään henkitorviavanne. Vielä jatkokuntoutukseen siirtyessäänkään hän ei pystynyt kommunikoimaan. Liikkumiseen hän tarvitsi pyörätuolia ja avustajan.

Helsingin käräjäoikeus tuomitsi pahoinpitelijän 6.7.2018 pahoinpitelystä ja törkeästä vammantuottamuksesta 1 vuoden ja 6 kuukauden ehdolliseen vankeuteen.

Lisäksi hänet tuomittiin suorittamaan uhrille 25 000 euron korvaus tilapäisestä haitasta, 3 000 euroa kärsimyksestä sekä maksamaan 3 844 euroa uhrin oikeudenkäyntikuluja.

Pahoinpitelijän omat oikeudenkäyntikulut, yhteensä 4 842 euroa, jäivät valtion vahingoksi hänen taloudellisen tilanteensa vuoksi.

Pahoinpitelijä valitti tuomiostaan hovioikeuteen ja vaati ensisijaisesti syytteitään hylättäväksi. Toissijaisesti hän paljoksui tuomittuja korvaussummia.

Helsingin hovioikeus tuomitsi 10.3.2020 käräjäoikeuden päätöksen olleen kaikin puolin oikea. Lisäksi pahoinpitelijä tuomittiin maksamaan uhrinsa hovioikeudessa tulleet oikeudenkäyntikulut eli 3 884 euroa.

Tuomitun omat oikeudenkäyntikulut olivat hovioikeudessa yhteensä 3 171 euroa, jotka jäivät valtion vahingoksi tuomitun taloudellisen tilanteen vuoksi.